Mthethwa gekap oor kritiek op SA spelers wat nie die knie buigMinister Nathi Mthethwa. (Foto: Kopano Tlape/GCIS) Nathi Mthethwa, minister van sport, kuns en kultuur, het Dinsdag onder kritiek deurgeloop nadat hy die Suid-Afrikaanse spelers in die Gallagher Premiership se besluit om nié die knie vir die Black Lives Matter-beweging te buig nie, bevraagteken het. Die burgerregteorganisasie AfriForum sê nou hy beskou die minister se aandrang dat Rugby SA teen dié spelers moet optree, as diktatoriaal. “Mthethwa se versoek is kenmerkend van ŉ regering wat toenemend diktatoriaal optree en vir burgers wil voorskryf hoe hulle moet dink en optree,” sê Ernst Roets, hoof van beleid en aksie by AfriForum, in ŉ verklaring. Volgens Roets is die Black Lives Matter-beweging wat, volgens hom ’n sterk Marxistiese agenda dryf, en die stryd teen rassisme nie dieselfde ding is nie. “Mense kan hul eie keuses maak oor hoe om rassisme te beveg. Dit beteken geensins dat mense ’n ideologiese belaaide beweging waarmee hulle nie assosieer nie moet ondersteun om aan die stryd teen rassisme deel te neem nie.” Maroela Media het vroeër berig die Sale Sharks se agt Suid-Afrikaanse spelers, Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut), het nie Vrydagaand die knie voor hul wedstryd teen Harlequins gebuig nie. Die spelers het egter steeds gewys dat hulle teen rassisme gekant is deur T-hemde te dra met die woorde “Rugby Against Racism” daarop. Hoewel vier spelers in die beginspan die knie gebuig het, het Manu Tuilagi – die Engelse internasionale speler van Samoaanse herkoms – ook staande gebly. Mthethwa was egter nie gelukkig met dít wat hy in Engeland gesien het nie. “Hoewel ons nie die wa voor die perde wil span nie betreffende die spesifieke aangeleentheid van Suid-Afrikaanse spelers in Engeland wat nie die knie ter ondersteuning van die BLM-beweging gebuig het nie, wil ons graag weet wat aangaan en wat SA Rugby se houding hieroor is,” het Mthethwa in sy toespraak oor sy departement se Covid-19-hulpfondsstrategie gesê. “Ons het gesien dat hulle T-hemde ter ondersteuning van BLM gedra het, maar hulle het nie die knie gebuig nie. Toe ek dit sien het ek vir Saru se president gevra om te verduidelik wat gebeur het sodat ons op dieselfde golflengte is.” Volgens Jan Bosman, hoofsekretaris van die Afrikanerbond, verstaan die minister duidelik nie die Suid-Afrikaanse Grondwet wat voorsiening maak vir die reg op vryheid van uitdrukking nie. Bosman wys daarop dat die spelers ingevolge die Grondwet self kan kies om deel te neem aan ŉ veldtog al dan nie. “Om spelers egter te dwing om die knie te buig ter simboliese ondersteuning van ŉ uiters kontroversiële en verpolitiseerde Black Lives Matter-beweging dui op die minister se ideologiese dwang en sosiale manipulering. “Dit dien hoegenaamd nie die belang van sport nie, maar slegs die kortsigtige belange van mense wat om politieke oorlewing en posisionering veg,” meen Bosman. Roets glo dat persone nie die knie hoef te buig óf die Black Lives Matter-beweging te ondersteun om rassisme te beveg nie. “Dit is elkeen se eie keuse en reg om dié besluit te neem.” Mthethwa het in sy toespraak gesê hy sal met Saru oor die aangeleentheid vergader.